బడ్జెట్‌పై భరోసాతో మార్కెట్‌ దూకుడు
- 258 పాయింట్ల మేర లాభపడిన సెన్సెక్స్‌
ముంబయి: బడ్జెట్‌పై భరోసా నేపథ్యంలో దేశీయ స్టాక్‌ మార్కెట్లు మంగళవారం లాభాల బాటలో నడిచాయి. కీలక రాష్ట్రాల్లో ఎన్నికల నేపథ్యంలో కేంద్రం బడ్జెట్‌ను ప్రవేశ పెట్టకుండా అడ్డుకోవాలంటూ సుప్రీం కోర్టులో దాఖలైన పిటిషన్‌ను అత్యున్నత న్యాయస్థానం తోసిపుచ్చడం మార్కెట్లకు దన్నునిచ్చింది. కొర్టు నిర్ణయంతో ఫిబ్రవరి 1న జైట్లీ బడ్జెట్‌ను పార్లమెంట్‌లో ప్రవేశపెట్టేందుకు మార్గం సుగమమైంది. దీంతో మార్కెట్లో సెంటిమెంట్‌ మెరుగుపడింది. ఫలితంగా మార్కెట్లో బడ్జెట్‌ ముందస్తు కొనుగోళ్లు జరగడం కనిపించింది. మార్కెట్‌లో షార్ట్‌కవరింగ్‌ నమోదైంది. పెద్దనోట్ల రద్దు నేపథ్యంలో కేంద్రం త్వరలో ప్రవేశపెట్టనున్న బడ్జెట్‌లో పలు ప్రోత్సాహకర చర్యలు చేపట్టనుందన్న ఊహాగానాల మధ్య మదుపరులు భారీగా స్టాక్‌ కొనుగోళ్లు జరిపారు. దీంతో సెన్సెక్స్‌్‌ దాదాపు 259.24 పాయింట్ల మేర పెరిగి 27,375 పాయింట్ల వద్ద ముగిసింది. మరోవైపు ఎన్‌ఎస్‌ఈ నిఫ్టీ 84.3 పాయింట్ల మేర రాణించి 8,475.80 పాయింట్ల వద్ద స్థిరపడింది. బీఎస్‌ఈలో అత్యధికంగా లోహ సూచీ 1.69%, విద్యుత్తు సూచీ 1.43%, చమురు మరియు సహజ వాయువు సూచీ 1.31% మేర లాభపడ్డాయి. ట్రంప్‌ దాటికి ఐటీ సూచీలో పతనం కొనసాగింది. మంగళవారం ఐటీ, టక్నాలజీ రంగపు షేర్లు వరుసగా 0.18%, 0.09% మేర క్షిణించాయి. అత్యధికంగా లాభపడిన స్టాక్స్‌లో బజాజ్‌ ఆటో (3.42%), ఎంఅండ్‌ఎం (2.68%), అదానీ పోర్ట్స్‌ (2.41%), కోల్‌ ఇండియా (1.96%), ఎల్‌ అండ్‌ టీ (1.88%) ఉన్నాయి. ఎక్కువగా నష్టపోయిన షేర్లలో భారతీ ఎయిర్‌టెల్‌ (1.00%), హెచ్‌యూఎల్‌ (0.27%), ఐసీఐసీఐ బ్యాంక్‌ (0.14%) ఉన్నాయి.
మీ స్నేహితులకు రికమెండ్ చెయ్యండి